چمپانزی

قوم حبلیات کے خاندان ہومینیڈی کی جنس Pan میں شامل Pan troglodytes کا عام نام چمپانزی (انگریزی: Chimpanzee) ہے۔ یہ بنیادی طور پر مغربی اور وسطی افریقا سے تعلق رکھتا ہے۔ بالغ چمپانزی کا وزن 35 تا 70 کلوگرام اور قد 0.9 تا 1.2 میٹر تک ہوتا ہے۔ مادہ چمپانزی کا قد اور وزن دونوں نر سے کم ہوتے ہیں۔ جنگل میں ان کی عمر شاذ و نادر ہی 40 سال سے زیادہ ہوتی ہے۔ البتہ چڑیا گھر کے ماحول میں یہ 60 سال تک کے ہو جاتے ہیں۔ چمپانزی کے بال لمبے، گہرے بھورے یا سیاہ ہوتے ہیں اور کان بڑے، ہاتھ لمبے اور دم غائب ہوتی ہے۔ اس کے پاؤں میں انگوٹھے جیسی بڑی انگلی ہوتی ہے، جو درخت پھلانگنے میں مدد دیتی ہے۔ چمپانزی شاذ و نادر ہی سیدھا کھڑا ہوتا ہے اور اپنا زیادہ تر وقت درختوں میں گزارتا ہے۔ یہ مستقل ٹھکانہ نہیں بناتا اور ہر رات ایک نئے درخت پر بسر کرتا ہے۔ ان کا خاندان گروہ بنا کر رہتا ہے جس میں ایک نر کے ساتھ بہت سی مادائیں اور بچے ہوتے ہیں۔ چمپانزی ایک دوسرے کے ساتھ مختلف آوازوں پر مشتمل اشاروں کی زبان میں باتیں کرتے ہیں۔ ان کے چہرے ان کے جذبات کی عکاسی کرتے ہیں۔ چمپانزی اپنے پیار کا اظہار ایک دوسرے کو چوم کر اور ایک دوسرے کے جسموں کو چُھو کر کرتے ہیں۔ اِن میں جارحانہ ردِ عمل بہت کم ہوتا ہے۔ بالغ ایک دن میں کم از کم ایک گھنٹہ ایک دوسرے کے ساتھ تفریح میں مشغول رہتے ہیں۔ یہ دن کے وقت خوراک تلاش کرتے اور رات کو سوتے ہیں۔ اگرچہ یہ زیادہ تر سبزی خور ہوتے ہیں لیکن مجبوری میں کیڑوں مکوڑوں اور چھوٹے جانوروں پر بھی ہاتھ صاف کر جاتے ہیں۔ چمپانزی خزاں میں ملاپ کرتا ہے۔ مادہ گیارہ بارہ سال کی عمر میں جنسی ملاپ کے قابل ہو جاتی ہے اور حمل کے 8 ماہ پر مشتمل دورانیے کے بعد ایک بچے کو جنم دیتی ہے۔ مادہ 6 تا 7 سال کی عمر تک بچے کی حفاظت اور تربیت کرتی ہے۔ چونکہ ان کا مستقل ٹھکانہ نہیں ہوتا اس لیے ابتدائی دو تین سال ماں اپنے بچے اپنے ساتھ ساتھ چمٹائے پھرتی ہے۔ چمپانزی انتہائی ذہین جانور ہے۔ اس کے دماغ کا حجم اور ساخت انسانی دماغ سے بہت زیادہ مشابہ ہے۔ اس کی فطرت میں نقالی شامل ہے اور اسی وجہ سے یہ بہت جلد کئی چھوٹے موٹے کام مثلا کپڑے پہننا، جوتوں کے تسمت باندھنا، سگریٹ وغیرہ پینا اور کچھ کرتب وغیرہ سیکھ جاتا ہے۔ اس میں بعض مسائل کو حل کرنے کی اہلیت بھی پائی جاتی ہے۔ یہ اپنے مقاصد کے لیے منصوبہ بندی اور سادہ اوزار بنانے اور استعمال کرنے کا اہل ہے۔ اس کی یادداشت بھی کافی تیز ہے اور یہ بہت سے لوگوں اور کرتبوں کو کئی سال تک یاد رکھتا ہے۔ اپنے رویے اور جسمانی ساخت کی وجہ سے بہت سے سائنسی تجربات میں استعمال کیا جاتا ہے۔ حوالہ جات